ญี่ปุ่นชื่นชมความสำเร็จของไทย หลังเปิดทดลองโครงการระบบรถไฟชานเมือง สายสีแดง
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยภายหลังเข้าร่วมการประชุมคณะกรรมาธิการร่วมระดับสูงไทย - ญี่ปุ่น (High Level Joint Commission: HLJC) ครั้งที่ 5 เพื่อร่วมพัฒนาอนุภูมิภาคลุ่มน้ำโขง รวมทั้งร่วมดำเนินการในโครงการความร่วมมือด้านคมนาคมไทย-ญี่ปุ่น ว่า กระทรวงคมนาคม ได้นำเสนอแผนแม่บทโครงข่ายทางหลวงพิเศษระหว่างเมืองกับระบบราง หรือ MR-Map โดยจะเริ่มนำร่องใน 4 เส้นทางที่มีศักยภาพ ประกอบด้วย ชุมพร-ระนอง เชื่อมโยงระหว่างทะเลอันดามัน-อ่าวไทย หนองคาย-ท่าเรือแหลมฉบัง กาญจนบุรี -อุบลราชธานี และวงแหวนรอบนอกกรุงเทพมหานคร รอบที่ 3 คาดว่าผลการศึกษาเบื้องต้นจะแล้วเสร็จในไตรมาสที่ 4 ของปี 2564 ซึ่งที่จะสอดรับกับนโยบาย Indo-Pacific เพื่อสร้างสรรค์โครงข่ายการพัฒนาเศรษฐกิจที่มั่นคงและยั่งยืนให้กับภูมิภาคอาเซียน พร้อมกันนี้ ได้ให้ความเชื่อมั่นสำหรับการเดินหน้าพัฒนาโครงข่ายโครงสร้างพื้นฐานด้านคมนาคมของไทยเพื่อเชื่อมโยงและสร้างความเข้มแข็งให้กับเศรษฐกิจของไทยและภูมิภาค นอกจากนี้ที่ประชุมยังได้หารือในประเด็นการประสานความร่วมมือระหว่างโมเดลเศรษฐกิจ Bio Circular Green (BCG) Economy ของไทย กับ Green Growth Strategy ของญี่ปุ่น การยกระดับความร่วมมือในด้านค้า การลงทุน การพัฒนาอุตสาหกรรมและการเสริมสร้างสภาพแวดล้อมทางธุรกิจระหว่างกัน รวมถึงประเด็นด้านสาธารณสุข เพื่อนำไปสู่การแก้ไขปัญหาการแพร่ระบาดของโรคโควิด-19 อย่างยั่งยืนด้านนายวาตะนาเบะ ทาเคยูกิ (H.E. Mr. WATANABE Takeyuki) รัฐมนตรีช่วยว่าการกระทรวงที่ดิน โครงสร้างพื้นฐาน การขนส่ง และการท่องเที่ยวญี่ปุ่น (State Minister of Ministry of Land, Infrastructure, Transport and Tourism) กล่าวว่า ญี่ปุ่นเห็นด้วยกับรัฐมนตรีว่าการกระทรวงคมนาคม ทั้งการแสวงหาแนวทางลดต้นทุนโครงการรถไฟความเร็วสูง กรุงเทพมหานคร-เชียงใหม่ และการดำเนินการร่วมกันภายใต้บันทึกความร่วมมือฯพร้อมทั้งชื่นชมความสำเร็จของโครงการระบบรถไฟชานเมือง สายสีแดง ที่ไทยเริ่มเปิดทดลองให้บริการแล้ว เมื่อวันที่ 2 สิงหาคม 2564 ที่ผ่านมา